La lluita contra la pobresa i l'exclusió social és essencial per garantir l'equitat i avançar cap a una societat més justa, cohesionada i amb igualtat d'oportunitats per a totes les persones.
L'Estratègia Europa 2020 considera l'impuls de l'economia social com un instrument bàsic per a la correcció de la desigualtat.
En el moment econòmic actual, la restricció de la despesa pública limita força la capacitat de resposta de les administracions públiques a les demandes socials creixents.
Els grans reptes socials necessiten, ara més que mai, una innovació social que promogui la cohesió.
Cal impulsar la creació de noves iniciatives empresarials en l'àmbit de l'economia social i solidària amb l'objectiu de desenvolupar el potencial de l'emprenedoria social per crear nous llocs de treball i aportar solucions als problemes socials.
Amb l'articulació de mesures de foment adreçades a les empreses d'inserció, iniciatives empresarials que se situen dins l'àmbit de l'economia social, el Govern dóna suport específic a la inserció laboral de les persones més vulnerables de la nostra societat.
Les empreses d'inserció són empreses que desenvolupen activitats econòmiques amb la finalitat d'aconseguir la reintegració al mercat laboral de grups vulnerables, afavorint així la seva inclusió social.
En aquest sentit, l'activitat que desenvolupen aquestes empreses constitueix un servei d'interès econòmic general (SIEG), d'acord amb el que estableix l'article 2.c) de la Decisió de la Comissió de 20 de desembre de 2011, relativa a l'aplicació de les disposicions de l'article 106.2, del Tractat de funcionament de la Unió Europea (TFUE) als ajuts estatals en forma de compensació per servei públic concedits a algunes empreses encarregades de la gestió de serveis d'interès econòmic general (DOUE L núm. 7, d'11.1.2012).
El compliment de les condicions que estableix la Decisió esmentada eximeix les empreses d'inserció del compliment del Reglament SIEG de minimis.
Atès que les empreses d'inserció formen part d'un grup ben delimitat d'empreses pel que fa a la seva finalitat, i als requisits que han de complir per mantenir la seva inscripció al Registre Administratiu d'Empreses d'Inserció de Catalunya, i per poder mantenir la seva qualificació al llarg del temps, i atès que són agents altament especialitzats a afavorir la inserció sociolaboral de persones vulnerables, el Govern ha de vetllar per tal que les mesures de suport que preveu aquesta ordre arribin a totes aquestes empreses.
Atesos l'article 170.1 de l'Estatut d'autonomia de Catalunya, on es disposa que correspon a la Generalitat de Catalunya la competència executiva en matèria de treball i relacions laborals, que inclou de manera expressa les polítiques actives d'ocupació i la gestió de les subvencions corresponents; i l'article 112 del mateix Estatut d'autonomia de Catalunya, on s'estableix que correspon a la Generalitat, en l'àmbit de les competències executives, la potestat reglamentària i també la funció executiva; la Llei 27/2002, de 20 de desembre, sobre mesures legislatives per regular les empreses d'inserció sociolaboral (DOGC núm. 3793, de 3.1.2002), i la Llei 10/1997, de 3 de juliol, de la renda mínima d'inserció (DOGC núm. 2435, de 17.7.1997), desenvolupada pel Decret 339/2006, de 5 de setembre (DOGC núm. 4716, de 12.9.2006), modificat pel Decret 408/2006, de 24 d'octubre (DOGC núm. 4752, de 12.9.2006), i pel Decret 228/2008, de 18 de novembre (DOGC núm. 5270, de 2.12.2008);
El Decret 2/2016, de 13 de gener, de creació, denominació i determinació de l'àmbit de competència dels departaments de l'Administració de la Generalitat de Catalunya, atribueix al Departament de Treball, Afers Socials i Famílies, entre d'altres, les competències sobre les polítiques d'igualtat: de les persones amb disminució i dependències; per a la inclusió social; d'ocupació i intermediació laboral i les polítiques d'economia social, el tercer sector, les cooperatives i l'autoempresa.
A partir d'aquest Decret, s'ha aprovat el Decret 289/2016, de 30 d'agost, de reestructuració del Departament de Treball, Afers Socials i Famílies, d'acord amb el seu àmbit de competències.
Vista l'Ordre BSF/25/2015, de 4 de febrer, per la qual s'aprova la tramitació electrònica obligatòria del procediment de concessió i justificació de la convocatòria ordinària de subvencions del Departament de Benestar Social i Família (ara Departament de Treball, Afers Socials i Famílies) per a entitats, estableix l'obligació de l'ús dels mitjans electrònics en aquest procediment.
Atesa la Llei 19/2014, de 29 de desembre, de transparència, accés a la informació pública i bon govern, per regular i garantir la transparència de l'activitat pública i el dret d'accés de les persones a la informació i la documentació públiques (DOGC núm. 6780, de 31.12.2014).
Atesa la Llei 17/2015, del 21 de juliol, d'igualtat efectiva de dones i homes, per establir i regular els mecanismes i els recursos per fer efectiu el dret a la igualtat i a la no discriminació per raó de sexe en tots els àmbits, etapes i circumstàncies de la vida (DOGC núm. 6919, de 23.07.2015);
Atesa la Llei 26/2015, de 28 de juliol, de modificació del sistema de protecció a la infància i a l'adolescència (BOE núm. 180, de 29.07.2015);
Atès el Reglament (UE) núm. 1304/2013, del Parlament Europeu i del Consell de 17 de desembre de 2013, relatiu al Fons Social Europeu, pel qual es deroga el Reglament (CE) 1081/2006 del Consell;
Atès el Reglament (UE) núm. 1303/2013, del Parlament i del Consell, de 17 de desembre de 2013, pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca, i es deroga el Reglament (CE) 1083/2006 del Consell;
Vist que en els supòsits de cofinançament pel Fons Social Europeu la documentació justificativa haurà de complir els requisits que determinin les normes reguladores de les despeses subvencionables pel Fons Social Europeu durant el període de programació de 2014-2020;
Atès el Reglament (UE) núm. 480/2014, de la Comissió Europea, de 3 de març de 2014, que complementa el Reglament (UE) 1303/2013;
Atès el Reglament (UE) núm. 821/2014, de la Comissió Europea, de 28 de juliol de 2014, pel qual s'estableixen disposicions d'aplicació al Reglament (UE) 1303/2013, en allò referent a les modalitats concretes de transferència i gestió de les contribucions del programa, la presentació d'informació sobre els instruments financers, les característiques tècniques de les mesures d'informació i comunicació de les operacions, i el sistema per a l'enregistrament i l'emmagatzemament de dades;
Atesa la Decisió de la Comissió de 20 de desembre de 2011, relativa a l'aplicació de les disposicions de l'article 106.2, del Tractat de funcionament de la Unió Europea (TFUE) als ajuts estatals en forma de compensació per servei públic concedits a algunes empreses encarregades de la gestió de serveis d'interès econòmic general (DOUE L núm. 7, d'11.1.2012);
Atès que a aquestes bases els són aplicables el Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i els preceptes bàsics de la Llei 38/2003, de 17 de novembre, general de subvencions, i el Reglament que la desenvolupa, aprovat pel Reial decret 887/2006, de 21 de juliol;
Atès l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya.
A proposta de la Direcció General d'Economia Social, el Tercer Sector, les Cooperatives i l'Autoempresa; amb els informes previs de l'Àrea Jurídica de Treball i Relacions Laborals de la Secretaria General i de la Intervenció Delegada del Departament de Treball, Afers Socials i Famílies, i en ús de les facultats que em són atribuïdes;
L'objecte d'aquesta ordre és aprovar les bases reguladores per a la concessió de subvencions a les empreses d'inserció, per a la realització d'accions per millorar l'ocupació i la inserció laboral dels col·lectius en risc o situació d'exclusió social, mitjançant els programes desenvolupats pel Servei de Programes d'Inserció Laboral de la Direcció General d'Economia Social, el Tercer Sector, les Cooperatives i l'Autoempresa.
L'activitat desenvolupada per les empreses d'inserció consistent en la reintegració en el mercat laboral de grups vulnerables (persones en situació d'exclusió social o en greu risc d'exclusió), afavorint així la seva inclusió social, constitueix un servei d'interès econòmic general (SIEG), d'acord amb l'article 2.c) de la Decisió de la Comissió, de 20 de desembre de 2011, relativa a l'aplicació de les disposicions de l'article 106.2 del Tractat de funcionament de la Unió Europea (TFUE) als ajuts estatals en forma de compensació per servei públic concedits a algunes empreses encarregades de la gestió de serveis d'interès econòmic general (DOUE L núm. 7, d'11.1.2012).
Entitats beneficiàries i persones destinatàries
2.1 Podran ser entitats beneficiàries d'aquests ajuts les empreses d'inserció sociolaboral.
A efectes del que estableix aquesta Ordre, s'entén per empresa d'inserció sociolaboral aquella que sigui qualificada com a tal d'acord amb la Llei 27/2002, de 20 de desembre, sobre mesures legislatives per regular les empreses d'inserció sociolaboral, i que estigui inscrita al Registre Administratiu d'Empreses d'Inserció de Catalunya.
2.2 Es consideren destinatàries d'aquestes subvencions:
a) Persones acollides a la Llei 10/1997, de 3 de juliol, de la renda mínima d'inserció (RMI) (DOGC núm. 2435, de 17.7.1997).
b) Persones amb discapacitat física, psíquica o sensorial o amb malalties mentals que acreditin l'exclusió social.
c) Joves de més de setze anys i menys de trenta anys provinents d'institucions de protecció de menors o en risc d'exclusió.
d) Persones amb problemes de drogoaddicció o alcoholisme que, a judici de l'equip terapèutic corresponent, hagin superat les fases de desintoxicació i deshabituació, sempre que no hagin passat més de 12 mesos entre la finalització del tractament i l'inici del procés d'inserció.
e) Persones internes en centres penitenciaris la situació de les quals els permeti accedir a una ocupació, així com persones en llibertat condicional i persones exrecluses, sempre que la contractació es porti a terme dins els 18 mesos posteriors a la seva excarceració.
f) Persones que no puguin accedir a la renda mínima d'inserció però que es trobin, segons el parer dels serveis socials competents, en situació de risc d'exclusió.
g) Aturats de llarga durada més grans de quaranta-cinc anys en situació de risc d'exclusió.
Requisits per obtenir la condició de beneficiari o beneficiària
a) Donar ocupació, almenys, a un 2% de treballadors o treballadores amb discapacitat sobre el nombre total de treballadors o treballadores de l'entitat, o bé aplicar les mesures alternatives d'acord amb el que disposen l'article 42 del Reial decret legislatiu 1/2013, de 29 de novembre, pel qual s'aprova el Text refós de la Llei general de drets de les persones amb discapacitat i la seva inclusió social; el Reial decret 364/2005, de 8 d'abril, pel qual es regula el compliment alternatiu amb caràcter excepcional de la quota de reserva en favor de treballadors o treballadores amb discapacitat, i el Decret 86/2015, de 2 de juny, sobre l'aplicació de la quota de reserva del 2% a favor de persones amb discapacitat en empreses de 50 o més persones treballadores i de les mesures alternatives de caràcter excepcional al seu compliment.
b) Complir les obligacions tributàries davant l'Estat i la Generalitat, i les obligacions davant la Seguretat Social.
Aquest compliment s'ha de mantenir al llarg de tot el procediment: en el moment de presentació del formulari de sol·licitud, prèviament a la resolució d'atorgament, i abans de rebre qualsevol pagament.
c) No trobar-se en cap de les circumstàncies que impedeixen adquirir la condició de beneficiari que preveu l'article 13 de la Llei 38/2003 general de subvencions (BOE núm. 276, de 18.11.2003).
d) Indicar, d'acord amb els agents socials, els mitjans que utilitzen per prevenir i detectar casos d'assetjament sexual i d'assetjament per raó de sexe i intervenir-hi en llurs centres de treball, d'acord amb la Llei 5/2008, de 24 d'abril, del dret de les dones a eradicar la violència masclista (DOGC núm. 5123, de 2.5.2008).
f) No haver estat sancionades, en resolució ferma, per haver comès una infracció greu en matèria d'integració laboral de discapacitats o molt greu en matèria de relacions laborals o en matèria de seguretat i salut en el treball, de conformitat amb el Text refós de la Llei sobre infraccions i sancions de l'ordre social, aprovat pel Reial decret legislatiu 5/2000, de 4 d'agost (BOE núm. 189, de 8.8.2000) o, si han estat sancionades, que hagin aplicat les mesures correctores previstes i abonat les quantitats requerides per aquest concepte.
g) Complir les obligacions i no incórrer en els supòsits de prohibició que estableixen els articles 90.bis i 92.bis del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya (DOGC núm. 3791A, de 31.12.2002).
h) Acreditar que disposen d'un sistema d'organització i de gestió de la prevenció, d'acord amb la Llei 31/1995, de prevenció de riscos laborals; amb el Reial decret 39/1997, d'1 de gener, pel qual s'aprova el Reglament dels serveis de prevenció, així com d'acord amb les modificacions posteriors introduïdes per la Llei 54/2003, de 12 de desembre, de reforma del marc normatiu de la prevenció de riscos laborals.
i) Complir l'obligació de respectar la igualtat de tracte i d'oportunitats en l'àmbit laboral i, amb aquesta finalitat, adoptar mesures adreçades a evitar qualsevol tipus de discriminació laboral entre homes i dones.
En el cas de les empreses de més de 250 treballadors o treballadores, s'ha d'elaborar i aplicar amb caràcter obligatori un pla d'igualtat, d'acord amb el que estableix l'article 45 de la Llei orgànica 3/2007, de 22 de març, per a la igualtat efectiva entre homes i dones (BOE núm. 71, de 23.3.2007).
j) Complir l'obligació de respectar la igualtat efectiva entre dones i homes, i no haver estat mai objecte de sancions administratives fermes ni de sentències fermes condemnatòries per haver exercit o tolerat pràctiques laborals discriminatòries per raó de sexe o gènere, d'acord amb el que estableix la Llei 17/2015, de 21 de juliol (DOGC núm. 9619, de 23.7.2015).
k) Complir l'obligació, que estableix l'article 13.5 de la Llei 26/2015, de 28 de juliol, de modificació del sistema de protecció a la infància i l'adolescència, que el personal de les entitats les activitats de les quals suposin l'accés i exercici a les professions, oficis i activitats que impliquin contacte habitual amb menors, no pot haver estat condemnat per sentència ferma per algun delicte contra la llibertat i indemnitat sexual, que inclou l'agressió i abús sexual, l'assetjament sexual, l'exhibicionisme i la provocació sexual, la prostitució i l'explotació sexual i la corrupció de menors, així com per tràfic d'éssers humans.
l) Complir la normativa sobre propietat intel·lectual.
n) Complir qualsevol altra obligació legal o reglamentària que els pugui afectar.
3.2 El compliment d'aquests requisits s'ha d'acreditar d'acord amb el que estableix l'article 5.
Actuacions, despeses subvencionables i termini d'execució
El Programa d'accions per millorar l'ocupació i la inserció laboral dels col·lectius en risc o situació d'exclusió social, per part de les empreses d'inserció, contempla dues línies d'actuació:
Línia 1: Acompanyament a les persones en risc d'exclusió per part de les empreses d'inserció.
Línia 2: Incentius a la contractació de persones en risc d'exclusió social per part de les empreses d'inserció.
4.1 Actuació de la línia 1: Acompanyament a les persones en risc d'exclusió per part de les empreses d'inserció.
4.1.1 L'objecte de l'actuació de la línia 1 és millorar la qualificació professional i l'ocupabilitat de les persones treballadores en procés d'inserció mitjançant la contractació de persones tècniques d'acompanyament a la inserció o a la producció.
4.1.2 Requisits i funcions de les persones contractades com a tècniques
Requisits que la persona contractada com a tècnica d'acompanyament a la inserció haurà de complir:
a) Estar en possessió d'una titulació mínima de diplomatura o grau.
b) Acreditar experiència prèvia en el camp de la inserció.
c) Estar vinculada a l'empresa d'inserció mitjançant un contracte laboral.
Les funcions de la persona contractada com a tècnica d'acompanyament a la inserció han de ser:
a) Acompanyament en les accions formatives en competències transversals per tal de proporcionar les estratègies necessàries per a l'adquisició d'hàbits personals i per a la millora i el perfeccionament de les habilitats personals i socials.
b) Orientació laboral i elaboració de plans personals d'ocupació i formació, col·laboració en processos de selecció de personal en procés d'inserció i suport en l'anàlisi dels llocs de treball.
c) Prospecció d'empreses per a la integració laboral dels treballadors o treballadores en procés d'inserció; mediació laboral entre treballadors o treballadores en procés d'inserció i l'empresa ordinària, i seguiment de la incorporació laboral a una empresa ordinària, durant un període màxim de sis mesos, de treballadors o treballadores provinents d'una empresa d'inserció.
d) Coordinació amb el personal tècnic d'acompanyament a la producció, si escau.
Els requisits que la persona contractada com a tècnica d'acompanyament a la producció ha de complir:
a) Tenir experiència en el camp professional en què es basi l'activitat productiva, la qual ha d'acreditar mitjançant una declaració on figuri el temps que fa que desenvolupa professionalment la seva activitat, així com les empreses on hagi prestat els serveis.
b) Estar vinculat a l'empresa d'inserció mitjançant un contracte laboral.
Les funcions de la persona contractada com a tècnica d'acompanyament a la producció han de ser:
a) Acompanyament en l'acció formativa en competències tecnicoprofessionals per tal de contribuir a la millora de la qualificació professional dels treballadors o treballadores en procés d'inserció d'una empresa d'inserció.
b) Acompanyament en l'adquisició d'hàbits laborals.
c) Coordinació amb el personal tècnic d'acompanyament a la inserció, si escau.
Ambdós persones tècniques han de fer el seguiment d'un grup de 2 a 15 treballadors en procés d'acompanyament a la inserció o producció.
4.1.3 El nombre màxim de persones tècniques d'acompanyament que poden ser objecte de subvenció ha de ser:
a) En el supòsit que l'empresa d'inserció justifiqui el seguiment d'un grup d'acompanyament de 2 a 7 persones durant tot el període subvencionat, pot sol·licitar un tècnic o tècnica d'acompanyament, a la inserció o a la producció, segons les necessitats de l'entitat.
b) En el supòsit que l'empresa d'inserció justifiqui el seguiment d'un grup d'acompanyament de 8 a 15 persones durant tot el període subvencionat, pot sol·licitar subvenció per dues persones tècniques: un tècnic o tècnica d'acompanyament a la inserció i un tècnic o tècnica d'acompanyament a la producció.
4.1.4 Les quantitats màximes que es poden subvencionar són les següents:
En funció del grup d'acompanyament que assumeixi la persona tècnica, els imports màxims per subvencionar seran els següents:
Grup d'acompanyament assumit per la persona tècnica
Import màxim subvencionable per 12 mesos
Persona tècnica d'acompanyament a la inserció
Persona tècnica d'acompanyament a la producció
El grup d'acompanyament de treballadors o treballadores en procés d'inserció s'ha de mantenir en mitjana anual o en mitjana del període sol·licitat si és inferior a 12 mesos.
Els imports màxims per subvencionar són per 12 mesos i per contractes de treball a temps complet, que es reduiran proporcionalment tant si la jornada com el període sol·licitat són inferiors.
En qualsevol cas, la retribució final que percebi la persona treballadora no pot ser inferior a la quantitat mínima que preveu el conveni col·lectiu aplicable.
Aquestes subvencions s'han de reduir proporcionalment en el supòsit que la contractació dels tècnics sigui a temps parcial o en funció de la jornada laboral que els tècnics d'acompanyament a la inserció o producció dediquin al programa.
4.1.5 Són despeses subvencionables per a l'actuació de la línia 1 que regula aquesta Ordre, aquelles despeses que s'imputin al desenvolupament de les accions per respondre de manera inequívoca a la seva naturalesa, que s'hagin realitzat durant el període d'execució i hagin estat efectivament pagades pel beneficiari abans de la presentació de la justificació econòmica, sens perjudici del que s'estableix a l'article 11.2.3.
Totes i cadascuna d'aquestes despeses han de tenir el suport de nòmines, TC o documents comptables de valor probatori equivalent.
Són despeses subvencionables les despeses salarials i les despeses imputables a la Seguretat Social a càrrec de l'empresa dels tècnics o tècniques d'acompanyament a la inserció i a la producció.
No es consideren despeses subvencionables les vacances no efectuades, els pagaments en espècie, les indemnitzacions per mort i les corresponents a trasllats, suspensions, acomiadaments, cessaments o finalitzacions de contracte, com tampoc els conceptes salarials de productivitat i els plusos o les hores extres, excepte que així ho determini el conveni col·lectiu d'aplicació, ja que no són despeses directament vinculades a les accions formatives subvencionades.
Tampoc no són subvencionables les despeses laborals i de Seguretat Social generades per la baixa laboral de treballador o treballadora, tant si és per malaltia o accident professional o per maternitat o paternitat.
Són subvencionables les despeses de la persona que substitueixi, però no les del treballador o treballadora de baixa.
En el supòsit que una persona tècnica sigui baixa durant l'execució del programa, l'entitat està obligada a comunicar-ho a l'òrgan gestor i a substituir-la en el període màxim d'un mes, comptat des del moment de la baixa.
L'entitat ha d'informar de la nova incorporació i aportar tota la documentació esmentada a l'apartat d) de l'article 5.6.
4.2 Actuació de la línia 2: Incentius a la contractació de persones en risc d'exclusió social per part de les empreses d'inserció.
4.2.1 L'objecte de l'actuació de la línia 2 és fomentar la contractació, per part de les empreses d'inserció, dels col·lectius destinataris esmentats a l'article 2 d'aquesta Ordre.
Concretament pel que fa a la contractació de persones destinatàries de l'RMI, és condició necessària que tinguin el seu expedient vigent en la data de presentació de la sol·licitud de l'ajut o bé que el motiu de la suspensió o extinció hagi estat la seva contractació per l'entitat subvencionada.
4.2.2 Les actuacions d'aquesta línia se subvencionen per un període mínim de 3 mesos.
L'ajut de la línia 2 es pot concedir a una mateixa persona treballadora en procés d'inserció, en convocatòries posteriors, fins a assolir com a màxim i de manera acumulativa un total subvencionat de 30 mesos, sempre que hi hagi disponibilitats pressupostàries.
S'entén que el límit màxim dels 30 mesos es refereix a cada persona treballadora de manera acumulativa, amb independència de les diferents empreses o entitats que l'hagin contractada, per la qual cosa una vegada assolit el límit esmentat, aquesta persona treballadora ja no generarà dret a cap més subvenció per aquest concepte.
Només en el cas que faci més de 5 anys que s'hagin assolit els 30 mesos màxims d'ajut, per la contractació de la mateixa persona treballadora per la qual se sol·licita l'ajut, es podrà valorar la possibilitat de generar de nou el dret a una nova subvenció fins a assolir 30 mesos més d'ajut.
4.2.3 Per calcular l'import de la subvenció i d'acord amb l'article 67.1.b) del Reglament (UE)1303/2013 que estableix un sistema de justificació de despeses basat en barems estàndard de costos unitaris, es fa servir un mòdul com a incentiu a la contractació, que se situa dintre d'un interval.
El valor màxim de l'interval ha de ser el valor del salari mínim interprofessional vigent l'any de la convocatòria, i el valor mínim de l'interval s'indica en la convocatòria corresponent.
En el moment de fer l'atorgament es determina l'import final del mòdul com a incentiu a la contractació, en funció de les sol·licituds rebudes per a tota la convocatòria.
El valor màxim de l'interval que es correspon al salari mínim interprofessional s'ha d'anar actualitzant en les successives convocatòries.
En el supòsit que la jornada no sigui completa, s'aplica un factor multiplicador que és el quocient resultat de dividir la jornada setmanal realitzada entre la jornada ordinària de l'empresa.
L'import de l'ajut atorgat està en funció del mòdul fixat com a incentiu a la contractació, del factor multiplicador i del nombre de mesos contractats:
4.2.5 Per a la línia 2, el sistema de justificació de despesa es basa en un mòdul establert, i no necessita l'aportació de factures pagades o documents comptables de valor probatori equivalent.
Sí que cal comprovar que l'actuació s'ha desenvolupat en els termes indicats al formulari de sol·licitud i que s'ha aportat la documentació justificativa prevista a l'article 11.3 d'aquesta Ordre.
4.3 El termini d'execució per a ambdues línies (línia 1 i línia 2) és el que s'estableix en la convocatòria.
En qualsevol cas, les actuacions d'ambdues línies s'han d'iniciar com a màxim l'1 de desembre de l'any en curs.
S'entén per inici de l'actuació la contractació d'una persona tècnica d'acompanyament per a la línia 1, i la contractació, almenys, de dues persones en procés d'inserció per a la línia 2.
5.1 Les empreses d'inserció han de fer servir un formulari de sol·licitud únic per a les dues línies d'actuació (línia 1 i línia 2) que regula aquesta Ordre.
5.2 Els formularis de sol·licitud s'han de presentar segons el model normalitzat que està a disposició de les persones interessades a Canal Empresa ( http://canalempresa.gencat.cat/ca/ ), a l'apartat Tràmits del portal de Treball ( http://treball.gencat.cat/ca/tramits/ ), i a l'apartat Tràmits del web de la Generalitat de Catalunya ( http://web.gencat.cat/ca/tramits/ ).
5.3 Les empreses han de presentar el formulari de sol·licitud per mitjans electrònics, acompanyat de la documentació que preveuen aquestes bases, mitjançant el Canal Empresa ( http://canalempresa.gencat.cat/ca/ ), l'apartat Tràmits del portal de Treball ( http://treball.gencat.cat/ca/tramits/ ), o l'apartat Tràmits del web de la Generalitat de Catalunya ( http://web.gencat.cat/ca/tramits/ ).
Per presentar la sol·licitud electrònicament, s'admeten els sistemes de signatura electrònica avançada i segells electrònics avançats que es fonamenten en un registre fiable de la identitat d'usuaris o basats en certificats reconeguts o qualificats de signatura electrònica.
Concretament, s'admeten els considerats en l'apartat 6.2 del Protocol d'Identificació i signatura electrònica aprovat per l'Ordre GRI/233/2015, de 20 de juliol, que són els mecanismes següents:
b) Els mecanismes emprats per identificar persones físiques que autentiquin la identitat d'un ciutadà que declara representar una persona jurídica.
- Certificat reconegut o qualificat de signatura avançada idCAT que emet el Consorci d'Administració Oberta de Catalunya.
- Certificat del DNI electrònic.
Si es produeix una interrupció no planificada en el funcionament dels sistemes electrònics durant l'últim dia establert per a la presentació de la sol·licitud, aquest tràmit es podrà dur a terme durant els tres dies hàbils consecutius següents.
5.4 El formulari de sol·licitud s'ha d'acompanyar del document anomenat Annex de dades específiques al formulari de sol·licitud, amb el detall del que s'ha sol·licitat per a cada línia d'actuació (G346NRMI-331):
a) el nombre de persones tècniques per les quals se sol·licita l'ajut, per a l'actuació de la línia 1.
b) els mesos equivalents a jornada completa sol·licitats per la contractació de les persones treballadores en procés d'inserció, per l'actuació de la línia 2.
Aquest Annex de dades especifiques ha d'incloure la declaració responsable relativa al compliment dels requisits següents:
a) Requisits als quals fa referència l'article 3.
b) Existència o no d'altres subvencions o ajuts públics o privats, nacionals o internacionals, per al mateix concepte.
En cas afirmatiu, cal indicar, en el formulari de sol·licitud, el programa al qual s'acull, la quantitat sol·licitada, el percentatge que suposa del cost total del projecte, si es troben en fase de sol·licitud o concessió i amb càrrec a quina entitat pública o privada s'han sol·licitat.
c) Disposar dels llibres comptables, dels registres diligenciats i altres documents degudament auditats, en els termes que exigeix la legislació mercantil i sectorial aplicable.
5.5 La presentació de la declaració responsable faculta l'Administració per verificar en qualsevol moment la veracitat de les dades declarades.
5.6 Amb els formularis de sol·licitud s'ha d'adjuntar la documentació que s'indica a continuació:
a) Full de domiciliació bancària degudament diligenciat, d'acord amb el model del Departament de la Vicepresidència i d'Economia i Hisenda, disponible a l'adreça d'Internet
( http://economia.gencat.cat/web/.content/70_tresoreria_pagaments/arxius/trans_banc_area_sepa.pdf ) i segellat per l'entitat financera.
Aquest full només s'ha d'aportar en el cas de canvi de dades o si és el primer cop que se sol·licita una subvenció al Departament de Treball, Afers Socials i Famílies.
En el cas que l'empresa hagi iniciat la línia d'actuació abans de la publicació d'aquesta Ordre, també cal adjuntar:
b) Annex amb la relació de persones treballadores en procés d'inserció a qui donaran suport les persones tècniques contractades (G346NRMI-333), amb el detall de la subvenció sol·licitada, indicant la data d'inici, el nombre de mesos, jornada i grup d'acompanyament.
c) Annex de dades de les persones treballadores en procés d'inserció contractades (G346NRMI-332), amb el detall dels períodes i jornades treballats, entre d'altres.
e) Declaracions responsables de la persona en procés d'inserció contractada (G346NRMI-291).
En el supòsit que la persona en procés d'inserció no sigui destinatària de l'RMI i pertanyi a altres col·lectius en situació o greu risc d'exclusió, també cal aportar, de les persones en procés d'inserció, la documentació següent:
f) Certificació de la situació d'exclusió social en la qual es troba la persona treballadora en procés d'inserció, emesa pel servei social especialitzat o el servei d'atenció primària corresponent.
Aquest certificat ha d'estar actualitzat en el moment de la sol·licitud i pel període pel qual es demana.
5.7 En el cas de documents que ja es trobin en poder de qualsevol dels departaments de la Generalitat de Catalunya, en aplicació del que preveu l'article 35.f) de la Llei 30/1992, de 26 de novembre, de règim jurídic de les administracions públiques i del procediment administratiu comú, la seva aportació es pot substituir per una declaració de la persona o l'entitat sol·licitant assegurant que no hi ha hagut modificacions a la data de presentació de la sol·licitud, fent constar el lloc, la data i l'òrgan davant el qual es va presentar.
Aquesta declaració s'inclou al document Annex dades específiques.
En el cas que s'hagin produït modificacions a la documentació presentada, hagi prescrit el seu període de vigència o hagin transcorregut més de 5 anys des de la finalització del procediment pel qual es va lliurar, s'ha de presentar necessàriament la nova documentació.
5.8 Si la sol·licitud no reuneix els requisits que estableix aquest article, es requerirà la persona sol·licitant perquè, en un termini de deu dies hàbils, esmeni el defecte o adjunti els documents preceptius, amb indicació que, si no ho fa, es considerarà que desisteix de la seva petició, amb la resolució prèvia, d'acord amb el que disposa l'article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú.
L'incompliment del termini de presentació de sol·licituds que estableix aquestes bases comporta la inadmissió.
Contra la resolució d'inadmissió o desistiment, que no exhaureix la via administrativa, es pot interposar un recurs d'alçada davant la persona titular del departament competent en el termini d'un mes, a comptar des de la publicació o la notificació.
5.9 Les empreses que tinguin negociada amb l'Administració una pròrroga, un ajornament, una moratòria o qualsevol altra condició especial en relació amb els deutes tributaris o de Seguretat Social, cal que aportin la documentació acreditativa d'aquesta prerrogativa especial.
6.1 La concessió de les dues línies d'actuació (Línia 1 i Línia 2) s'ha d'efectuar mitjançant el procediment de concurrència no competitiva.
Excepcionalment, d'acord amb l'article 22.1 de la Llei 38/2003, de 17 de novembre, general de subvencions, i per tal de garantir que els ajuts puguin arribar a totes les empreses d'inserció inscrites que ho sol·licitin, es procedirà al prorrateig, amb la revisió prèvia de la documentació de sol·licitud i dels requisits de concessió.
El procediment de prorrateig s'indica en l'informe al qual fa referència l'article 6.3.
6.2 Per aconseguir la màxima racionalització del pressupost disponible i la màxima aproximació entre la quantitat i els mesos sol·licitats, i les actuacions finalment realitzades, s'ha de tenir com a referència per a l'atorgament, la contractació de les persones en procés d'inserció efectuada fins a la publicació de la convocatòria.
Per atorgar l'ajut de la línia 1, i una vegada efectuada la contractació del personal tècnic d'acompanyament, s'han de comprovar les contractacions de persones en procés d'inserció efectuades fins a la publicació de la convocatòria (períodes i nombre de persones) d'acord amb l'annex G346NRMI-333, i la mitjana d'aquest primer període ha de servir per determinar la grandària del grup d'acompanyament de tot el període sol·licitat, considerant que es manté aquesta proporcionalitat.
En el supòsit que fins a la publicació de la convocatòria no hi hagi hagut cap contractació de persones en procés d'inserció, l'ajut s'atorga en funció del que s'ha sol·licitat.
Per atorgar l'ajut de la línia 2 s'han de comprovar les contractacions de persones en procés d'inserció efectuades fins a la publicació de la convocatòria (períodes i jornades realitzades) d'acord amb l'annex G346NRMI-332, i amb aquesta informació s'obtenen els mesos equivalents a jornada completa d'aquest primer període.
Els mesos equivalents a jornada completa es calculen multiplicant els mesos de contractació, pel factor resultat de dividir la jornada setmanal realitzada entre la jornada ordinària setmanal de l'empresa d'inserció.
La mitjana dels mesos equivalents a la jornada completa del primer període serveix per determinar el nombre de mesos equivalents a jornada completa de tot el període sol·licitat, considerant que s'ha de mantenir aquesta proporcionalitat.
En el supòsit que fins a la publicació de la convocatòria no hi hagi hagut cap contractació de persones en procés d'inserció, l'atorgament de la línia 2 s'ha de fer tenint com a referència el grup d'acompanyament sol·licitat per a la línia 1.
En aquest sentit, l'empresa pot sol·licitar un nombre de mesos a jornada completa pel màxim de persones treballadores del grup d'acompanyament corresponent.
Per a la línia 2, un cop tancat el termini de presentació i en funció de les sol·licituds rebudes s'ha de determinar el valor final del mòdul de l'incentiu, que s'ha de situar dintre de l'interval indicat a la convocatòria.
El mòdul que s'ha d'aplicar per determinar l'import de l'ajut s'ha d'indicar en la resolució de concessió i és el mateix per a totes les empreses atorgades.
6.3 La instrucció del procediment de concessió correspon a la persona titular de la Subdirecció General de Treball en la Diversitat.
Aquests ajuts s'han de tramitar amb la sol·licitud de l'entitat perceptora, la comprovació dels períodes i jornades de contractació, i el compliment dels requisits establerts, sense que sigui necessari acordar la comparació de les sol·licituds ni la prelació entre aquestes, atès que totes les empreses d'inserció poden ser beneficiàries d'aquests ajuts d'acord amb el que estableix l'article 2 d'aquesta Ordre de bases.
A aquests efectes s'ha de constituir una comissió integrada pels òrgans següents, o persona que designin: el subdirector o subdirectora general de Treball en la Diversitat, el cap o la cap de Servei de Programes d'Inserció Laboral, o el cap o la cap de Secció de Programes d'Inserció.
La comissió esmentada ha d'elaborar un informe on s'ha de concretar el resultat de la revisió efectuada, d'acord amb els requisits que estableixen aquestes bases reguladores.
Vistos l'expedient i l'informe emès per la comissió, el subdirector o subdirectora general d'Ocupació en la Diversitat eleva la proposta de resolució al director o directora general d'Economia Social, el Tercer Sector, les Cooperatives i l'Autoempresa, que emet la resolució que correspon degudament motivada, amb el tràmit d'audiència previ, del qual es pot prescindir quan no figuri en el procediment ni es tinguin en consideració altres fets o altres al·legacions o proves que les presentades pels interessats.
D'acord amb el que disposa la Llei 2/2014, de 27 de gener, de mesures fiscals, administratives, financeres i del sector públic, que modifica l'article 92 del Decret legislatiu 3/2002, de 24 de desembre, per la qual s'aprova el Text refós de la Llei de finances públiques de Catalunya, hi ha la possibilitat de reducció parcial o total de la subvenció, abans que no es dicti la resolució definitiva, com a conseqüència de les restriccions que derivin del compliment dels objectius d'estabilitat pressupostària i sostenibilitat financera.
7.1 L'òrgan competent per dictar la resolució és el director o directora general d'Economia Social, el Tercer Sector, les Cooperatives i l'Autoempresa, el qual emet la resolució sobre la concessió o la denegació de les subvencions.
7.2 La data límit per emetre la resolució i notificar-la serà de 6 mesos, comptats des del dia de finalització del termini de presentació de les sol·licituds.
Transcorregut aquest termini, si no s'ha dictat i notificat cap resolució expressa, la sol·licitud s'entén desestimada d'acord amb el que estableix l'article 54.2 de la Llei 26/2010, de 3 d'agost, de règim jurídic i de procediment de les administracions públiques de Catalunya.
7.3 La resolució d'atorgament ha de ser degudament motivada i ha d'incloure, com a mínim, la identificació de la persona o persones sol·licitants, les entitats a les quals es concedeix la subvenció, l'import i, si escau, el percentatge subvencionat del pressupost de l'activitat; en el cas que s'autoritzin bestretes, la justificació de l'execució de l'objecte de la subvenció, i la forma i la quantitat de les garanties que, si escau, ha de presentar el beneficiari.
7.4 Aquesta resolució s'ha de notificar a la persona o l'entitat interessada mitjançant la seva publicació al Tauler electrònic de l'Administració de la Generalitat de Catalunya ( https://tauler.seu.cat/inici.do? idens=1 ) sens perjudici que es pugui utilitzar addicionalment altres mitjans electrònics.
7.5 Contra la resolució de concessió o de denegació dels ajuts, que no exhaureix la via administrativa, es pot presentar un recurs d'alçada davant la Secretaria General del Departament de Treball, Afers Socials i Famílies, en el termini d'un mes, a comptar de l'endemà de la notificació de la resolució, segons el que estableixen l'article 114 de la Llei 30/1992, de 26 de novembre, de règim jurídic de les administracions públiques i el procediment administratiu comú, i l'article 76 de la Llei 26/2010, de 3 d'agost, de règim jurídic i de procediment de les administracions públiques de Catalunya.
8.1 D'acord amb l'article 18 de la Llei 38/2003, de 17 de novembre, general de subvencions, i amb l'article 94.6 del Text refós de la Llei de finances públiques de Catalunya, quan les subvencions concedides, individualment considerades, siguin del mateix import o d'un import superior a 3.000,00 euros, el Departament de Treball, Afers Socials i Famílies donarà publicitat dels atorgaments d'aquestes subvencions mitjançant la seva publicació al Diari Oficial de la Generalitat de Catalunya i al tauler electrònic de l'Administració de la Generalitat de Catalunya ( https://tauler.seu.cat/inici.do? idens=1 ), indicant la convocatòria ordinària, el programa i el crèdit pressupostari al qual s'ha imputat, les persones o les entitats beneficiàries, la quantitat concedida, la finalitat de la subvenció i la seva formalització.
8.2 En el supòsit que la quantitat de les subvencions sigui inferior a 3.000,00 euros, es donarà publicitat dels atorgaments de les subvencions mitjançant l'exposició a la secció "Ajuts i subvencions atorgats" del web del Departament de Treball, Afers Socials i Famílies ( http://treballiaferssocials.gencat.cat ) i al tauler electrònic ( https://tauler.seu.cat/inici.do? idens=1 ).
8.3 D'acord amb l'article 15 de la Llei 19/2014, de 29 de desembre, de transparència, accés a la informació pública i bon govern, les subvencions s'han de publicar al portal de la transparència.
8.4 D'acord amb l'article 17.3 de la Llei 38/2003, de 17 de novembre, general de subvencions, modificat per la Llei 15/2014, de 16 de setembre, de racionalització del sector públic i altres formes de reforma administrativa, s'ha de publicar al Diari Oficial de la Generalitat de Catalunya l'extracte de la convocatòria, per conducte de la Base de Dades Nacional de subvencions, una vegada que s'hagi presentat davant d'aquesta el text de la convocatòria i la informació requerida per a la seva publicació.
8.5 En el supòsit d'actuacions cofinançades per l'FSE, i d'acord amb l'article 115.2 del Reglament (UE) 1303/2013 del Parlament Europeu i del Consell, de 17 de desembre de 2013, s'informa que la llista de beneficiaris s'ha de publicar en un portal d'Internet únic, amb les dades de les operacions cofinançades.
Sens perjudici del que estableix l'apartat anterior, s'ha de donar publicitat dels atorgaments de les subvencions mitjançant la pàgina web del Departament de Treball, Afers Socials i Famílies ( http://treballiaferssocials.gencat.cat ).
9.1 Per a les empreses d'inserció que hagin iniciat les actuacions abans de la publicació de la convocatòria, el pagament de la subvenció corresponent a les dues línies d'actuació es tramita mitjançant una bestreta del 80% de l'import atorgat a partir de la seva concessió, per a la qual no s'exigeixen garanties.
El pagament del 20% restant s'ha de tramitar un cop l'activitat subvencionada s'hagi justificat degudament segons el que estableix l'article 11 d'aquesta ordre.
La bestreta s'ha de tramitar quan el director o directora general d'Economia Social, el Tercer Sector, les Cooperatives i l'Autoempresa emet un informe favorable per a la tramitació del pagament.
La tramitació del pagament s'ha de fer d'acord amb la liquiditat, la disponibilitat i els criteris de programació de la de Tresoreria de la Generalitat de Catalunya i les condicions que estableix la resolució de concessió.
9.2 En el cas que les empreses d'inserció no hagin iniciat les actuacions abans de la publicació de la convocatòria, previ al pagament de la bestreta, el subdirector o subdirectora general de Treball en la Diversitat ha d'emetre un informe relatiu a la comunicació d'inici presentada per l'entitat beneficiària.
Per poder emetre aquest informe cal haver presentat electrònicament per mitjà del Canal Empresa ( http://canalempresa.gencat.cat/ca/ ), o l'apartat Tràmits del portal de Treball ( http://treball.gencat.cat/ca/tramits/ ), o l'apartat Tràmits del web de la Generalitat de Catalunya ( http://web.gencat.cat/ca/tramits/ ) la documentació que preveu l'article 5.6 apartats b), c), d) e), i f) d'aquesta Ordre.
Aquests documents estan a disposició de les persones interessades al Canal Empresa ( http://canalempresa.gencat.cat/ca/ ).
L'òrgan gestor ha de verificar que l'entitat ha presentat correctament la documentació detallada en aquest apartat.
En el cas que es detectin errors o mancances en la documentació presentada per l'entitat per a l'inici de les actuacions, s'ha de requerir la persona interessada per tal que esmeni els defectes o aporti la documentació preceptiva.
Si la documentació no reuneix els requisits que estableix aquesta Ordre, s'ha de requerir la persona sol·licitant perquè, en un termini de deu dies hàbils, esmeni el defecte o adjunti els documents preceptius, amb indicació que, si no ho fa, es considera que desisteix de la seva petició, amb la resolució prèvia, d'acord amb el que disposa l'article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú.
10.1 Hi ha la possibilitat de revisar les subvencions ja concedides i modificar-ne la resolució d'atorgament en el cas d'alteració de les condicions o de l'obtenció concurrent d'altres ajuts.
10.2 D'acord amb l'article 19.4 de la Llei 38/2003, de 17 de novembre, general de subvencions, qualsevol alteració de les condicions que s'han tingut en compte per a la concessió de la subvenció i, en tot cas, l'obtenció concurrent d'altres subvencions fora dels casos permesos per les normes reguladores, pot donar lloc a la modificació de la resolució de concessió, en els termes que estableix la normativa reguladora de la subvenció.
10.3 El beneficiari té l'obligació de proposar a l'òrgan concedent qualsevol canvi que, dins la mateixa finalitat, es pugui produir en la destinació de la subvenció que, si s'escau, ha de ser expressament autoritzat per l'òrgan concedent, en els termes de l'article 95.e) del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
11.1 Les entitats beneficiàries de les subvencions han de justificar l'aplicació dels fons d'acord amb els articles 30 i 31 de la Llei 38/2003, de 17 de novembre, general de subvencions; l'article 98.1 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, i l'Ordre ECO/172/2015, de 3 de juny, sobre les formes de justificació de subvencions.
(DOGC núm. 6890, de 11.06.2015).
En els supòsits de cofinançament pel FSE, la documentació justificativa ha de complir els requisits que determinin les normes reguladores de les despeses subvencionables pel Fons Social Europeu durant el període de programació de 2014-2020.
- per les actuacions de la Línia 1, la presentació d'un compte justificatiu amb l'aportació de justificats de despesa
- per les actuacions de la Línia 2, justificació mitjançant mòduls
11.2 Pel que fa a la Línia 1, un cop finalitzada l'actuació, l'entitat beneficiària ha de presentar un compte justificatiu on acrediti la realització de les actuacions subvencionades, així com les despeses generades per les accions esmentades i l'aplicació correcta dels fons percebuts.
Tots els documents s'han de presentar per mitjans electrònics mitjançant el canal Empresa ( http://canalempresa.gencat.cat/ca/ ), l'apartat Tràmits del portal de Treball ( http://treball.gencat.cat/ca/tramits/ ), o l'apartat Tràmits del web de la Generalitat de Catalunya ( http://web.gencat.cat/ca/tramits/ ).
El compte justificatiu per l'actuació de la línia 1 inclourà la documentació següent:
11.2.1 Memòria tècnica justificativa de l'actuació.
Les empreses perceptores han de presentar la documentació següent:
a) Una memòria valorativa de l'actuació subvencionada, seguint les instruccions de la Direcció General d'Economia Social, el Tercer Sector, les Cooperatives i l'Autoempresa.
Aquesta memòria valorativa ha de descriure les accions desenvolupades.
En aquest sentit, cal fer referència a la inclusió de la perspectiva de gènere, les mesures per a la conciliació de la vida personal i laboral, així com l'ús de metodologies d'acompanyament atentes a l'especificitat de gènere i el treball en sectors ocupacionals més enllà dels rols de gènere, i els indicadors de resultats.
b) Els annexos de seguiment i avaluació de les persones treballadores en procés d'inserció a les quals s'ha fet l'acompanyament durant tot el període subvencionat.
Memòria econòmica justificativa del cost de les activitats realitzades.
La justificació econòmica de l'actuació de la Línia 1 s'ha d'efectuar mitjançant la presentació de la documentació següent:
a) Una relació classificada de totes les despeses subvencionables en el desenvolupament de l'acció, amb la declaració corresponent emesa pel representant legal de l'entitat d'imports atorgats, justificats i imputats (G146NRMI-172).
b) Declaració responsable dels imports liquidats amb Hisenda pel que fa a la retenció de l'IRPF de les persones treballadores mateixes imputades com a despesa, amb indicació del perceptor, els imports liquidats, les dates i la forma de pagament, per tal de facilitar el seguiment de la pista d'auditoria.
També cal presentar la còpia dels comprovants de pagament.
c) Una llista detallada d'altres ingressos o subvencions que hagin finançat l'activitat subvencionada, amb indicació de l'import i la procedència.
d) Una temporalització mensual de les hores invertides en cada tasca pel personal propi, segons un model normalitzat.
En aquesta temporalització s'ha de fer constar la descripció de cadascuna de les tasques desenvolupades i l'han de signar l'entitat beneficiària i la persona responsable de l'execució.
S'admet que la temporalització mensual sigui el resum de la temporalització diària o setmanal, la qual quedarà a disposició dels òrgans de control corresponents (G146NRMI-209).
e) Còpia dels fulls de salari del període que es justifica degudament imputats, juntament amb els rebuts del pagament bancari.
f) Còpia dels butlletins de cotització a la Seguretat Social, TC1 i TC2, abonats durant el període que es justifica i degudament imputats, juntament amb els rebuts de pagament bancari.
Els justificants originals s'han de marcar amb un segell, que indiqui la subvenció que es justifica, el cofinançament de l'FSE i, si escau, l'import o el percentatge que s'imputa.
11.2.3 Les despeses s'han de justificar mitjançant les nòmines, els TC i altres documents de valor probatori equivalent, amb validesa jurídica en el tràfic mercantil o amb eficàcia administrativa.
Les despeses han de pagar-se abans de la data de la justificació econòmica.
En el cas que l'empresa subvencionada tingui una resolució d'aprovació d'un ajornament de l'organisme competent i estigui al corrent dels pagaments d'aquest ajornament en la data de revisió, es considera despesa pagada.
En els supòsits de pagament en efectiu, la sortida material de fons s'ha de justificar mitjançant la presentació de la documentació acreditativa del rebut emès per part del creditor o creditora, degudament signat i datat, i en el qual s'ha d'identificar el subjecte deutor que fa el pagament.
Aquest document s'ha d'acompanyar amb la còpia de l'assentament comptable del pagament esmentat.
S'autoritzen pagaments en efectiu per un import màxim que no superi el que disposa l'article 7 de la Llei 7/2012, de 29 d'octubre, de modificació de la normativa tributària i pressupostària i d'adequació de la normativa financera per a la intensificació de les actuacions en la prevenció i lluita contra el frau.
11.3 Pel que fa a l'actuació de la Línia 2, la modalitat de justificació s'ha de fer mitjançant mòduls.
Un cop finalitzades les actuacions previstes de la línia 2, les empreses d'inserció contractants beneficiàries de les subvencions han de presentar per mitjans electrònics mitjançant el canal Empresa ( http://canalempresa.gencat.cat/ca/ ), l'apartat Tràmits del portal de Treball ( http://treball.gencat.cat/ca/tramits/ ), o l'apartat Tràmits del web de la Generalitat de Catalunya ( http://web.gencat.cat/ca/tramits/ ) la següent documentació:
11.3.1 Una memòria econòmica justificativa d'acord amb el model G146NRMI-194, que ha de contenir els punts següents:
a) Una declaració del beneficiari o beneficiària amb la identificació de les persones en procés d'inserció contractades, el període de contractació i la jornada setmanal realitzada, durant tot el període subvencionable.
b) Una declaració del beneficiari o beneficiària del total de mesos equivalents a jornada completa de contractació de persones en procés d'inserció, durant tot el període subvencionable.
c) La quantitat de la subvenció calculada en funció de l'import final del mòdul de l'incentiu a la contractació determinat en la resolució de concessió.
L'import de l'ajut atorgat està en funció del mòdul fixat com a incentiu, del factor multiplicador que serà el quocient entre la jornada setmanal realitzada i la jornada ordinària setmanal de l'empresa, i del nombre de mesos contractats:
d) Un detall d'altres ingressos o subvencions que hagin finançat l'activitat subvencionada, amb indicació de l'import, període, persona treballadora per la contractació de la qual s'ha atorgat, i la seva procedència.
11.3.2 Una memòria d'actuació justificativa que consisteix en la presentació d'un informe de seguiment i avaluació per a cada persona en procés d'inserció contractada d'acord amb el model G146NRMI-071, com a justificació del compliment de les condicions imposades a la concessió de la subvenció.
Aquest informe ha de contenir la informació següent:
a) la situació de partida i diagnosi ocupacional.
b) les competències transversals i professionals treballades i assolides.
c) les mesures d'acompanyament desenvolupades en l'adquisició d'hàbits, i d'habilitats personals, socials i laborals.
d) la formació impartida a la persona treballadora en procés d'inserció.
e) el moment del procés d'inserció en el qual es troba la persona treballadora (pronòstic ocupacional).
11.6 Les entitats beneficiàries de les subvencions resten obligades a presentar-ne la justificació, com a màxim dos mesos després d'haver finalitzat les accions, davant la Direcció General d'Economia Social, el Tercer Sector, les Cooperatives i l'Autoempresa.
Si en el termini establert per a la presentació de la justificació, l'entitat beneficiària no l'ha presentada davant l'òrgan administratiu competent, aquest òrgan requerirà l'entitat beneficiària perquè en el termini improrrogable de 10 dies hàbils ho faci.
La manca de presentació de la justificació en el termini addicional de 10 dies comporta la revocació de la subvenció i l'obligació de reintegrament de les quantitats indegudament percebudes, i les altres responsabilitats que estableixen el Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, i la Llei 38/2003, de 17 de novembre, general de subvencions.
12.1 Les actuacions de verificació per part de l'òrgan competent de les accions subvencionables poden ser de dos tipus:
Tenen per objecte garantir que les declaracions justificatives de despeses presentades per les entitats beneficiàries estiguin avalades per documentació justificativa (factures, nòmines, extractes bancaris, etc.).
Tenen per objecte comprovar la realització efectiva de l'acció subvencionada o el compliment de les obligacions dels beneficiaris.
Les verificacions sobre el terreny es poden fer, si escau, durant la realització de l'acció subvencionada.
12.2 Les entitats beneficiàries de les subvencions s'han de sotmetre a les actuacions de verificació administrativa i sobre el terreny que pugui fer l'òrgan competent.
L'òrgan concedent ha de fer actuacions específiques de control arran de denúncies o de l'existència d'indicis de frau o irregularitats en l'execució de l'activitat finançada a l'empara d'aquesta Ordre.
Els beneficiaris o beneficiàries de les subvencions s'han de sotmetre a les actuacions de control que l'òrgan concedent consideri necessàries i a les de control efectuades pels organismes competents de l'Administració autonòmica, estatal i comunitària.
14.1 Són causes de revocació les que preveuen els articles 92 bis, 99 i 100 del Decret legislatiu 3/2002, de 24 de desembre, que aprova el Text refós de la Llei de finances públiques de Catalunya, i l'article 37 de la Llei 38/2003, de 17 de novembre, general de subvencions.
14.2 Si l'òrgan competent, com a conseqüència de la seva actuació de comprovació, o la Intervenció General, en el marc del procediment de control, aprecia la concurrència d'alguna causa de revocació de la subvenció concedida, ha d'instar l'inici del procediment corresponent, d'acord amb el que preveu la secció quarta del capítol 9 de la Llei de finances públiques de Catalunya; o, si aprecia algun motiu d'infracció, ha d'instar l'inici del procediment sancionador, d'acord amb el que preveuen la secció cinquena de l'esmentat capítol 9 de la Llei de finances públiques de Catalunya, i la Llei 38/2003, de 17 de novembre, general de subvencions.
Així mateix, si la Intervenció General, durant els controls que dugui a terme, es troba amb una conducta per part del subjecte controlat tendent a entorpir, dilatar o impedir la seva actuació, cal que proposi a l'òrgan competent l'inici del procediment de revocació i sancionador.
15.1 Les entitats beneficiàries poden renunciar a les subvencions atorgades només per causes justificades i de forma expressa, totalment o parcialment, mitjançant un escrit motivat adreçat a l'òrgan competent per resoldre la renúncia i, a aquest efecte, cal dictar la resolució corresponent.
Els beneficiaris o beneficiàries han de reingressar la quantitat indegudament percebuda més els interessos de demora corresponents.
15.2 En cas que la quantitat que correspongui al total de despeses justificades sigui inferior a la quantitat atorgada, la persona o l'entitat beneficiària pot renunciar de forma expressa al seu dret de rebre la part de la subvenció percebuda indegudament.
A aquest efecte, l'òrgan que va concedir-la ha de dictar la resolució corresponent.
16.1 Els ajuts regulats en aquestes bases són incompatibles amb qualsevol altre ajut obtingut per l'entitat sol·licitant per realitzar la mateixa acció, excepte quan es tracti del finançament parcial del projecte i s'hagi definit de manera precisa en la petició de l'ajut la part subvencionada pel Departament de Treball, Afers Socials i Famílies i la part finançada amb càrrec a altres fons públics o privats.
16.2 L'import dels ajuts concedits en cap cas no pot ser d'una quantitat que, aïlladament o en concurrència amb subvencions d'altres entitats públiques o privades, nacionals o internacionals, superi el cost total de l'activitat que ha de desenvolupar la persona beneficiària.
17.1 A aquestes subvencions els és d'aplicació el règim d'infraccions i sancions que estableixen els capítols I i II del títol IV de la Llei 38/2003, de 17 de novembre, general de subvencions, així com el que estableixen els articles 101 i següents del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, en tot el que no s'hi oposi.
17.2 Si l'òrgan concedent, com a conseqüència de la seva actuació de comprovació, o la Intervenció General, en el marc del procediment de control, aprecien la concurrència d'algun motiu d'infracció han d'instar l'inici del procediment sancionador, d'acord amb el que disposen la secció cinquena del capítol 9 del Text refós de la Llei de finances públiques de Catalunya, i la Llei 38/2003, de 17 de novembre, general de subvencions.
18.1 El beneficiari de la subvenció ha de donar la publicitat adequada al caràcter públic del finançament del programa, l'activitat, la inversió o l'actuació objecte de subvenció, segons el que estableix l'article que regula les obligacions de les entitats beneficiàries i d'acord amb el que preveu l'article 18.4 de la Llei 38/2003, de 17 de novembre, general de subvencions.
18.2 Les mesures de publicitat que han d'adoptar les empreses beneficiàries de les subvencions són les següents:
Llegenda relativa al finançament públic en cartells, plaques commemoratives, materials impresos, mitjans electrònics o audiovisuals, o bé esments fets als mitjans de comunicació.
18.3 Així mateix, la persona beneficiària ha d'incloure, en totes les mesures d'informació i comunicació que faci, l'emblema de la Unió Europea, una referència a la Unió Europea i una referència al Fons Social Europeu, i el lema "El Fons Social Europeu inverteix en el teu futur".
Durant la realització de l'operació ha d'informar el públic en el seu espai web, si en disposa, de l'operació cofinançada, i també col·locar un cartell visible al públic on consti el cofinançament de l'FSE.
De la mateixa manera, la persona beneficiària s'ha d'assegurar que les persones destinatàries de l'actuació han estat informades del cofinançament del Fons Social Europeu.
Concretament, ha de fer constar el cofinançament de l'FSE en qualsevol document que es lliuri a les persones participants o que formi part de l'expedient de l'actuació cofinançada.
19.1 Són obligacions generals de les entitats beneficiàries d'aquestes subvencions:
a) Complir l'objectiu, executar el projecte, dur a terme l'activitat o adoptar el comportament que fonamenta la concessió de la subvenció, i acreditar-ho davant la Subdirecció General de Treball en la Diversitat en la forma i el termini que estableix l'article que regula la justificació dels ajuts.
b) Justificar davant l'òrgan concedent el compliment dels requisits i les condicions que determinen la concessió o el gaudi de la subvenció, mitjançant els justificants de les despeses o l'activitat que ha de cobrir l'import finançat o subvenció; o bé, si la subvenció consisteix en un percentatge del cost de l'activitat o la inversió, el cost total corresponent, sens perjudici d'altres mitjans de comprovació que estableixin les bases reguladores.
c) Conservar els justificants originals i electrònics, i la resta de documentació relacionada amb la subvenció atorgada, durant un període mínim de cinc anys, sens perjudici del que estableix el paràgraf següent.
En el cas de cofinançament per part del Fons Social Europeu, s'han de conservar tots els documents justificatius de les despeses cofinançades per l'FSE durant un termini de tres anys, a comptar a partir del 31 de desembre de l'any següent a la presentació a la Comissió Europea dels comptes en els quals s'hagin inclòs les despeses.
Qualsevol canvi s'ha de notificar prèviament i per escrit a l'òrgan instructor, el qual ha de valorar la proposta de modificació i la pot acceptar si no comporta canvis substancials ni representa un incompliment dels requisits i les condicions que estableixen aquestes bases.
Els canvis no comunicats o que no s'hagin acceptat poden donar lloc al reintegrament total o parcial de la subvenció.
e) Sotmetre's a les actuacions de comprovació que corresponguin al Departament de Treball, Afers Socials i Famílies, i a les de control de l'activitat econòmica i financera que corresponguin a la Intervenció General de la Generalitat de Catalunya, a la Sindicatura de Comptes o a altres òrgans competents, tant nacionals com comunitaris, i aportar tota la informació que els sigui requerida en l'exercici de les actuacions anteriors.
f) Comunicar a l'òrgan concedent de la subvenció altres subvencions sol·licitades o concedides per a la mateixa finalitat, els contractes administratius, laborals o altres formes de finançament públic o privat que recaiguin sobre la mateixa activitat objecte de la subvenció i qualsevol altra alteració produïda a les ja comunicades, a fi i efecte que es pugui avaluar la seva compatibilitat.
g) Disposar dels llibres comptables, els registres diligenciats i altres documents degudament auditats en els termes exigits per la legislació mercantil i sectorial aplicable al beneficiari en cada cas, així com aquells estats comptables i registres específics exigits per les bases reguladores de les subvencions, amb la finalitat de garantir l'exercici adequat de les facultats de comprovació i control.
h) Procedir al reintegrament dels fons percebuts en el cas de revocació de la subvenció, en els termes que s'indiquin en la resolució corresponent.
j) No subrogar la gestió de qualsevol aspecte de l'activitat subvencionada.
k) Mantenir la traçabilitat de tota la documentació tècnica i econòmica que permeti verificar, d'una banda, la realització correcta de les activitats objecte d'aquesta subvenció, i de l'altra, l'adequació entre els registres comptables i els documents acreditatius de les despeses derivades de la realització d'aquestes activitats, amb els imports que es presentaran per al cofinançament del Fons Social Europeu.
m) Portar a terme les mesures de publicitat i comunicació que especifica l'article 18.3.
n) Informar els destinataris del cofinançament pel Fons Social Europeu per mitjà del programa operatiu del Fons Social Europeu 2014-2020 de Catalunya (CCI 2014ES05SFOP007) aprovat en el marc de l'objectiu d'Inversió en Creixement i Ocupació.
o) Acceptar la seva inclusió en la llista de beneficiaris publicada d'acord amb l'article 115.2 del Reglament (UE) 1303/2013 del Parlament Europeu i del Consell, de 17 de desembre de 2013.
p) Informar dels indicadors de realització i de resultats corresponents a l'actuació cofinançada pel Fons Social Europeu en la forma que estableixi l'òrgan competent.
q) Les empreses beneficiàries, els contractistes i altres tercers relacionats amb l'objecte dels projectes subvencionats han de col·laborar i facilitar tota la documentació que els sigui requerida durant l'exercici de les funcions de control i verificació de l'autoritat auditora de Programa operatiu, de l'autoritat de gestió i de certificació (la Unitat Administradora del FSE) de la Comissió Europea i d'altres òrgans que, d'acord amb la normativa comunitària, tinguin atribuïdes funcions de control i financeres dels ajuts finançats pel FSE.
r) Facilitar a l'òrgan competent la informació i les dades que aquest requereixi a efectes d'avaluació econòmica, d'implementació i d'impacte de les actuacions dutes a terme mitjançant la subvenció atorgada.
s) Aplicar les instruccions per a la gestió, el seguiment documental, l'avaluació i la justificació econòmica que emeti la Direcció General d'Economia Social, el Tercer Sector, les Cooperatives i l'Autoempresa, en relació amb la realització, la gestió, el seguiment, la justificació econòmica i l'avaluació de les accions subvencionades.
t) Comunicar a l'òrgan gestor tota alteració de les condicions que es van tenir en compte per a la concessió de la subvenció en el termini màxim d'un mes des que es produeixi.
u) En cas que els beneficiaris siguin persones jurídiques i l'import atorgat sigui superior a 10.000,00 euros, comunicar la informació relativa a les retribucions dels òrgans de direcció o administració, a l'efecte de fer-les públiques, d'acord amb l'article 15.2 de la Llei 19/2014, de 29 de desembre, de transparència, accés a la informació pública i al bon govern.
Aquesta informació s'ha de comunicar en el moment de la justificació (BOE núm. 18, de 21.1.2015).
v) Aprovar, en el termini de dos anys a partir de l'entrada en vigor de la Llei 17/2015, de 21 de juliol, d'igualtat efectiva de dones i homes, un pla d'igualtat de dones i homes destinat al personal que hi presta serveis, que definirà el conveni col·lectiu o en les condicions de treball, per garantir l'aplicació efectiva del principi d'igualtat de tracte i d'oportunitats de dones i homes.
w) Complir amb les regles de conducta i els principis ètics corresponents a la comunicació de les situacions de conflictes d'interessos i de vulneració dels principis d'igualtat d'oportunitat i lliure competència; accions que posin en risc l'interès públic; principis, normes i cànons ètics propis de les activitats, els oficis o l'avaluació del compliment de l'objecte de la subvenció i la denúncia dels actes que puguin comportar una infracció d'aquests obligacions.
x) Complir amb les regles de conducta i dels principis ètics, d'acord amb la Llei 19/2014, de 29 de desembre, de transparència, accés a la informació pública i bon govern, per regular i garantir la transparència de l'activitat pública i el dret d'accés de les persones a la informació i la documentació públiques.
y) Complir que els locals on es realitzin les accions subvencionades estiguin adaptats per tal de permetre l'accés i la mobilitat de les persones amb discapacitat.
L'incompliment de qualsevol de les obligacions descrites és causa de revocació de la subvenció, sens perjudici de les altres possibles conseqüències que preveu la legislació vigent.
19.2 Són obligacions específiques per l'actuació de la línia 1:
a) Contractar la persona que portarà a terme les accions descrites en aquesta línia d'actuació, en el cas que no s'hagi contractat, i assumir, per tant, les obligacions que es derivin de la llei, del conveni col·lectiu corresponent i de la voluntat de les parts manifestada en el contracte de treball, si s'escau.
b) Contractar les persones en procés d'inserció a les quals els tècnics o tècniques faran l'acompanyament, i assumir, per tant, les obligacions que es deriven de la llei, del conveni col·lectiu corresponent i de la voluntat de les parts manifestada en el contracte de treball.
c) Comunicar a l'òrgan gestor les baixes del personal contractat en el termini màxim d'un mes.
En aquest cas, es podrà substituir la persona contractada per un altre treballador o treballadora que reuneixi els mateixos requisits exigits en la concessió de la subvenció i els ajuts.
19.3 Són obligacions específiques per l'actuació de la línia 2, contractar la persona en procés d'inserció, la qual queda vinculada laboralment a l'empresa d'inserció, i assumir, per tant, les obligacions que es deriven de la llei, del conveni col·lectiu corresponent i de la voluntat de les parts manifestada en el contracte de treball.
D'acord amb la Llei orgànica 15/1999, de 13 de desembre, de protecció de dades de caràcter personal (LOPD), cal que les dades de caràcter personal siguin tractades amb la finalitat de gestionar i tramitar les convocatòries regulades per aquestes bases, d'acord amb els principis de seguretat i confidencialitat que la normativa sobre protecció de dades estableix.
21.1 L'òrgan concedent ha d'establir els mitjans de recollida d'informació de les dades de forma estandarditzada i sistematitzada.
A més, de manera complementària, les entitats beneficiàries han d'informar dels indicadors de realització i dels resultats corresponents a la gestió de la subvenció rebuda amb l'objectiu de complir amb els requisits de certificació o justificació.
21.2 Les entitats beneficiàries han d'obtenir aquests indicadors, per tal de lliurar-los a l'òrgan competent, en els terminis que s'estableixen a continuació:
Cal informar trimestralment de les altes i les baixes, i també informar de la data de finalització o abandonament dels participants.
b) Indicadors comuns de resultat immediat, que no siguin d'inserció: s'han de registrar en les quatre setmanes següents, a comptar des de la data en què el participant ha finalitzat o ha abandonat l'acció.
És a dir, s'han de recollir també les dades dels participants que abandonen.
21.3 En tot cas, totes les dades personals s'han de disposar desagregades per sexes per facilitar els estudis estadístics i informes de gènere, d'acord amb la normativa vigent sobre aquesta matèria, i respectar, en tot cas, la Llei orgànica 15/1999, de 13 de desembre.
Es deroga l'Ordre EMO/199/2015, de 3 de juliol, per la qual s'estableixen les bases reguladores per a la concessió de subvencions a les empreses d'inserció per a la realització d'accions per a la millora de l'ocupació i la inserció laboral dels col·lectius en risc o situació d'exclusió social, i es fa pública la convocatòria per a l'any 2015 (DOGC núm. 6907, de 7.07.2015).
Els expedients de subvenció que estiguin en tramitació en el moment de l'entrada en vigor d'aquesta Ordre i que s'hagin atorgat d'acord amb disposicions anteriors derogades, s'han de continuar regint per les bases reguladores a l'empara de les quals es van atorgar.
De manera excepcional i només per a la convocatòria que es publiqui el mateix any que aquesta ordre de bases, l'empresa d'inserció pot sol·licitar l'ajut de la línia 2 pels contractes iniciats durant els darrers tres mesos del 2015, per haver-se formalitzat amb posterioritat a la finalització del termini de presentació de sol·licituds d'aquell any, d'acord amb l'Ordre EMO/199/2015, de 3 de juliol.
Per a aquests darrers tres mesos del 2015, el valor màxim de l'interval indicat a l'article 4.2.3 ha de ser també el salari mínim interprofessional vigent l'any 2015.
Barcelona, 11 d'octubre de 2016